9. ΝΟΜΟΘΕΤ. ΔΙΑΤΑΓΜΑ υπ’ αριθ. 3559 της 27 Σεπτ./6 Οκτ. 1956 (ΦΕΚ Α΄ 221) Περί τροποποιήσεως του Α.Ν. 536/1945 «περί ρυθμίσεως των αποδοχών του Ορθοδόξου Εφημεριακού Κλήρου Ελλάδος κλπ.». Άρθρ.1-4.(Τροποποιούντα και συμπληρούντα τας διατάξεις του Α.Ν. 536/1945 περί ενοριακής εισφοράς, κατηργήθησαν δια της παρ. 2 άρθρ. 26 Ν.Δ. 4242/1962, τόμ. 27 σελ. 206,75) Άρθρ.5.-Η κατά την παρ. 2 του άρθρ. 2 του Α. Νόμου 536/1945 προβλεπομένη εισφορά 25% επί των ακαθαρίστων εισπράξεων των ενοριακών συναδελφικών και υπό ειδικών νόμων διεπομένων ναών, υπολογίζεται επί των πάσης φύσεως εισπράξεων των Ναών, περιλαμβανομένων και: 1) του προϊόντος των διενεργουμένων υπό των Ναών εράνων, 2) των υπό μορφήν τακτικής εισφοράς καταβαλλομένων εις τους Ναούς υπό των πιστών δι’ οιανδήποτε αιτίαν ποσών και 3) των εισοδημάτων της ακινήτου αυτών περιουσίας. Δεν υπόκεινται εις την ως άνω εισφοράν αι εκ της εκποιήσεως της ακινήτου περιουσίας των Ναών εισπράξεις, αι δυνάμει συμβολαιογραφικού εγγράφου συνιστώμεναι χρηματικαί δωρεαί αι προοριζόμεναι δι’ ωρισμένον σκοπόν και τα δυνάμει πράξεων τελευταίας βουλήσεως περιερχόμενα εις τους Ναούς χρηματικά ποσά δι’ α ο διαθέτης έταξεν ειδικόν σκοπόν. Οι Επιθεωρηταί Δημοσίων Υπολόγων ενεργούσι κατ’ έτος τακτικόν έλεγχον των ακαθαρίστων εισπράξεων εκάστου Ναού, έκτακτον δε οσάκις κρίνουσι τούτο αναγκαίον. Άρθρ.6.-1.Από της δημοσιεύσεως του παρόντος αυξάνεται εις το διπλάσιον το υπό των κειμένων διατάξεων προβλεπόμενον κληρικόσημον επί των αδειών γάμου και διαζυγίων. Τα εκ της αυξήσεως του κληρικοσήμου έσοδα αποτελούσιν πόρον του υπό του άρθρ. 12 του Α.Ν. 536/1945 προβλεπομένου λογαριασμού «Κεφάλαια προς πληρωμήν μισθών εφημεριακού κλήρου» και αποδίδονται υπό του Τ.Α.Κ.Ε. εις το Δημόσιον Ταμείον ανά τρίμηνον κατά τα δι’ αποφάσεως του Υπουργού των Οικονομικών οριζόμενα. 2.Από της δημοσιεύσεως του παρόντος τα υπό του Δ/τος της 28 Ιουλ. 1931 «περί κώδικος των νόμων περί τελών χαρτοσήμου», ως ισχύει, προβλεπόμενα τέλη χαρτοσήμου εκκλησιαστικών αδειών γάμου και πράξεων διαζυγίου αυξάνονται εις το ποσόν της ετησίας ενοριακής εισφοράς του βεβαιωθέντος δια το έτος της εκδόσεως της αδείας γάμου ή της πράξεως διαζυγίου εις βάρος του αιτούντος την άδειαν ή του επισπεύδοντος την πράξιν διαζυγίου ή του αρχηγού της οικογενείας εις ην τα πρόσωπα ταύτα ανήκουσι. Τα κατά το προηγούμενον εδάφιον τέλη χαρτοσήμου εν ουδεμιά περιπτώσει δύναται να είναι κατώτερα των προβλεπομένων υπό της μέχρι της ισχύος του παρόντος κειμένης νομοθεσίας. 3.Δια τους κατοίκους πόλεων, κωμοπόλεων και χωρίων πληθυσμού μέχρι 1.000 κατοίκων, και δια τους απόρους των λοιπών πόλεων, εξακολουθούσιν ισχύουσαι, ως προς το ποσόν των εν τη παρ. 2 του παρόντος άρθρου τελών χαρτοσήμου, αι κείμεναι διατάξεις. 4.Τα εκ της αυξήσεως των εν τη προηγουμένη παρ. 2 τελών χαρτοσήμου και του άρθρ. 1 του παρόντος έσοδα αποτελούσι πόρον του λογαριασμού του άρθρ. 12 του Α.Ν. 536/1945, εισαγόμενα υπό τον λογαριασμόν τούτον εις το τέλος εκάστου οικον. έτους κατά τα δι’ αποφάσεως του Υπουργού Οικονομικών οριζόμενα. Άρθρ.7.-Παρά τη Ιερά Συνόδω συνιστάται ειδικόν Γραφείον, εις την αρμοδιότητα του οποίου ανήκει η παρακολούθησις και εποπτεία της εφαρμογής των διατάξεων του Α.Ν. 536/1945, ως ούτος τροποποιείται δια του παρόντος, ως και η μελέτη και εισήγησις των προσφορωτέρων μέτρων προς εξασφάλισιν από πάσης διαφυγής των δια του παρόντος νόμου προβλεπομένων εσόδων. Του Γραφείου τούτου προΐσταται Αρχιερεύς μέλος της Ιεράς Συνόδου οριζόμενος παρ’ αυτής. Τα της οργανώσεως και λειτουργίας του Γραφείου τούτου ορισθήσονται δια Δ/των εκδιδομένων προτάσει των Υπουργών Θρησκευμάτων και Εθνικής Παιδείας και Οικονομικών και μετά γνώμην της Ιεράς Συνόδου. Άρθρ.8.-Καταργούνται αι αντικείμεναι προς τον παρόντα νόμον διατάξεις του Α.Ν. 536/1945, ως ούτος ισχύει. Άρθρ.9.-Η ισχύς του παρόντος, όπου άλλως δεν ορίζεται, άρχεται από της δημοσιεύσεως αυτού εις την Εφημερίδα της Κυβερνήσεως.